20041025
Решение на Съвета
от 25 октомври 2004 година
относно сключване на Споразумение под формата на размяна на писма между Европейската общност и Кралство Норвегия относно Протокол № 2 към Двустранното споразумение за свободна търговия между Европейската икономическа общност и Кралство Норвегия
(текст от значение за ЕИП)
(2004/859/ЕО)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 133, заедно с член 300, параграф 2, първа алинея, първо изречение от него,
като взе предвид предложението на Комисията,
като има предвид, че:
(1) Протокол № 2 към двустранното Споразумение за свободна търговия между Европейската икономическа общност и Кралство Норвегия [1], от една страна, и Протокол № 3 към Споразумението за ЕИП, изменено с Решение № 140/2001 на Съвместния комитет на ЕИП [2], от друга страна, определя търговските разпоредби за някои земеделски и преработени земеделски продукти между договарящите се страни.
(2) По време на приемане на Решение № 140/2001, ЕО и Норвегия заявиха в съвместна декларация, че компонентът, който не е свързан със земеделието на митата върху продукти от таблица I от Протокол № 3, трябва да бъде елиминиран. На тази основа приключиха дискусиите между Комисията и норвежките официални лица на 11 март 2004 г. Новите тарифни концесии се въвеждат от Решението на Съвместния комитет на ЕИП, което изменя Протокол № 3 от Споразумението за ЕИП.
(3) Споразумение под формата на размяна на писма между Европейската общност и Кралство Норвегия относно Протокол № 2 към двустранното Споразумение за свободна търговия между Европейската икономическа общност и Кралство Норвегия е договорено, за да отчете резултатите от тези дискусии.
(4) Мерките, необходими за изпълнение на това споразумение, следва да се приемат в съответствие с Решение 1999/468/ЕИО на Съвета от 28 юни 1999 г., което определя процедурите за упражняване на въвеждащите правомощия, предоставени на Комисията [3].
(5) Споразумението следва да бъде одобрено,
РЕШИ:
Член 1
Споразумението под формата на размяна на писма между Европейската общност и Кралство Норвегия относно Протокол № 2 към двустранното Споразумение за свободна търговия между Европейската икономическа общност и Кралство Норвегия се одобрява с настоящото от страна на Общността.
Текстът на споразумението се прилага към настоящото решение.
Член 2
Председателят на Съвета с настоящото е оправомощен да избере лице, упълномощено да подпише споразумението за обвързване на Общността.
Член 3
Мерките, необходими за изпълнението на настоящото решение, се приемат в съответствие с процедурата съгласно член 4, параграф 2
Член 4
1. Комисията подпомага Управителния комитет относно хоризонталните въпроси, свързани с търговията с преработени земеделски продукти, съгласно член 16 от Регламент (ЕО) № 3448/93 [4], по-долу наричан "Комитетът".
2. Когато се позовава на настоящия параграф, се прилагат членове 4 и 7 от Решение 1999/468/ЕО.
Периодът, съгласно член 41, параграф 3 от Решение 1999/468/ЕО, се определя на един месец.
3. Комитетът приема свой процедурен правилник.
Съставено в Люксембург на 25 октомври 2004 година.